b'\n_START_ARTICLE_\nMiro M\xc3\xa4kinen\n_START_SECTION_\nSeuraura\n_START_PARAGRAPH_\nM\xc3\xa4kinen on Kiekko-Vantaan kasvatti. H\xc3\xa4n siirtyi juniorina sittemmin Jokereihin, joiden C-nuorten paras sy\xc3\xb6tt\xc3\xa4j\xc3\xa4 M\xc3\xa4kinen oli C-nuorten SM-sarjan runkosarjassa 19 sy\xc3\xb6tt\xc3\xb6pisteell\xc3\xa4\xc3\xa4n kaudella 2010\xe2\x80\x932011. Kaudella 2012\xe2\x80\x932013 h\xc3\xa4n toimi Jokereiden B-nuorten varakapteenina. M\xc3\xa4kinen voitti seurassa kolme per\xc3\xa4kk\xc3\xa4ist\xc3\xa4 B-nuorten Suomenmestaruutta vuosina 2012, 2013 ja 2014._NEWLINE_Elokuussa 2014 M\xc3\xa4kinen teki kaksoisveljens\xc3\xa4 Aten kanssa kaksivuotisen KHL-sopimuksen Jokereiden kanssa. Seura lainasi heid\xc3\xa4t samalla Mestis-joukkue Kiekko-Vantaaseen, jossa Miro M\xc3\xa4kinen pelasi kauden 2014\xe2\x80\x932015 aikana 11 runkosarjaottelua tehden yhden sy\xc3\xb6tt\xc3\xb6pisteen. H\xc3\xa4n pelasi kautensa kuitenkin suurimmaksi osaksi Jokereiden A-nuorissa._NEWLINE_Elokuussa 2015 Jokerit lainasi M\xc3\xa4kiset Mestis-joukkue Mikkelin Jukureihin. Tammikuun 2016 lopulla Jokerit kuitenkin kutsuivat heid\xc3\xa4t KHL-vahvuuteensa paikkaamaan loukkaantumisia. He tekiv\xc3\xa4t KHL-debyyttins\xc3\xa4 1. helmikuuta 2016 vieraissa SKA Pietaria vastaan. Miro sai ottelussa j\xc3\xa4\xc3\xa4aikaa 3.27 minuuttia. Seuraavassa ottelussa 3. helmikuuta 2016 vieraissa Dinamo Riikaa vastaan h\xc3\xa4n teki KHL-uransa avausmaalin veljens\xc3\xa4 Aten sy\xc3\xb6t\xc3\xb6st\xc3\xa4. Miro palasi kahden ottelun j\xc3\xa4lkeen loppukaudeksi 2015\xe2\x80\x932016 takaisin Jukureihin, jossa h\xc3\xa4n voitti kauden p\xc3\xa4\xc3\xa4tteeksi Mestiksen mestaruuden._NEWLINE_Huhtikuussa 2016 M\xc3\xa4kinen solmi vuoden jatkosopimuksen Jokereiden kanssa. H\xc3\xa4n pelasi kauden 2016\xe2\x80\x932017 aikana kahdeksan KHL-ottelua, mutta M\xc3\xa4kinen pelasi suurimman osan kaudestaan kuitenkin lainalla Kiekko-Vantaassa. H\xc3\xa4nen kautensa p\xc3\xa4\xc3\xa4ttyi kuitenkin yl\xc3\xa4vartalovammaan helmikuussa 2017. M\xc3\xa4kinen voitti kauden p\xc3\xa4\xc3\xa4tteeksi Mestis-hopeaa._NEWLINE_Kaudeksi 2017\xe2\x80\x932018 M\xc3\xa4kinen teki Kiekko-Vantaan kanssa uuden, vuoden mittaisen sopimuksen. H\xc3\xa4n jakoi tehoilla 13+13=26 joukkueen sis\xc3\xa4isen maalip\xc3\xb6rssin kolmannen sijan Julius Rantaeskolan kanssa ja sis\xc3\xa4isen pistep\xc3\xb6rssin nelj\xc3\xa4nnen sijan Joona Harjaman kanssa. M\xc3\xa4kinen siirtyi kaudeksi 2018\xe2\x80\x932019 yhdess\xc3\xa4 veljens\xc3\xa4 Aten kanssa vuoden mittaisella sopimuksella TuToon. H\xc3\xa4n oli 12 osumallaan joukkueen kolmanneksi paras maalintekij\xc3\xa4. Suomen Cupissa M\xc3\xa4kinen oli joukkueen paras pistemies ja sy\xc3\xb6tt\xc3\xa4j\xc3\xa4 viidell\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. H\xc3\xa4n voitti kauden p\xc3\xa4\xc3\xa4tteeksi Mestis-pronssia._NEWLINE_M\xc3\xa4kinen siirtyi kaudeksi 2019\xe2\x80\x932020 kaksivuotisella sopimuksella SM-liigajoukkue Porin \xc3\x84ssiin.\n_START_SECTION_\nMaajoukkueura\n_START_PARAGRAPH_\nM\xc3\xa4kinen pelasi alle 18-vuotiaiden MM-kilpailuissa vuonna 2014, jolloin valmennus valitsi h\xc3\xa4net Suomen turnauksen yhdeksi kolmesta parhaasta pelaajasta. M\xc3\xa4kinen pelasi my\xc3\xb6s alle 18-vuotiaiden Ivan Hlinkan muistoturnauksessa vuonna 2013. H\xc3\xa4n edusti my\xc3\xb6s alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2013, joista j\xc3\xa4lkimm\xc3\xa4inen turnaus p\xc3\xa4\xc3\xa4ttyi kultaan. Yhteens\xc3\xa4 M\xc3\xa4kinen on pelannut kymmenen nuorten ja 36 poikien maaottelua. _NEWLINE_M\xc3\xa4kinen my\xc3\xb6s putosi viimeisten joukosta alle 20-vuotiaiden MM-leiriryhm\xc3\xa4st\xc3\xa4 vuoden 2016 turnaukseen.\n_START_SECTION_\nMuuta\n_START_PARAGRAPH_\nM\xc3\xa4kisen kaksoisveli Atte pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Mestis-joukkue Kokkolan Hermeksess\xc3\xa4. Veljekset ovat pelanneet l\xc3\xa4hes koko uransa joukkuetovereina.'